NUSA พุ่ง 6% ลุ้นรายได้ธุรกิจสุขภาพปี 65 แตะ 800 ลบ. หนุนผลงานแกร่ง
NUSA บวก 6% รับกลยุทธ์ลุยธุรกิจสุขภาพเต็มสูบ หวังสร้างรายได้ด้านธุรกิจสุขภาพปี 65 เข้าเป้าแตะ 800 ลบ. หนุนผลงานปีนี้โตแกร่ง
7 ม.ค. 2565

ผู้สื่อข่าวรายงานว่าวันนี้ (7 ม.ค.2565) ราคาหุ้นบริษัท ณุศาศิริ จำกัด (มหาชน) หรือ NUSA ณ เวลา 15:23 น. อยู่ที่ระดับ 1.17 บาท เพิ่มขึ้น 0.07 บาท หรือ 6.36% โดยทำจุดสูงสุดที่ 1.17 บาท และทำจุดต่ำสุดที่ 1.09 บาท ด้วยมูลค่าการซื้อขาย 239.99 ล้านบาท

นางศิริญา เทพเจริญ รองประธานเจ้าหน้าที่บริหารสายงานการตลาด NUSA เปิดเผยว่า บริษัทฯ มีแผนการดำเนินธุรกิจที่จะเน้นในธุรกิจด้านสุขภาพมากขึ้น เพราะมองเห็นโอกาสในการสร้างการเติบโตต่อยอดธุรกิจหลัก คือ ธุรกิจพัฒนาอสังหาริมทรัพย์เพื่ออยู่อาศัย และธุรกิจท่องเที่ยว
โดยหลังจากบริษัทฯ เริ่มพัฒนาแพลทฟอร์ม MORHELLO ซึ่งเป็นแพลตฟอร์มด้านการแพทย์ที่ให้คำปรึกษาและดูแลรักษาผู้ป่วย รวมถึงมีการจัดอบรมทางการแพทย์ ทำให้บริษัทฯ เล็งเห็นถึงโอกาสในการลงทุนเพื่อต่อยอดธุรกิจหลัก โดยจะนำโครงการ My Ozone เขาใหญ่ ปั้นให้เป็นโมเดลเมืองกัญชาและกัญชง บนพื้นที่ 150 ไร่ ซึ่งจะรวมธุรกิจด้านการท่องเที่ยว ทั้งโรงแรม Movenpicks My Ozone เขาใหญ่ ผนวกเข้ากับธุรกิจสุขภาพ
อีกทั้งยังมีแผนจะพัฒนาโรงพยาบาลผู้สูงอายุเพื่อดึงดูดนักท่องเที่ยวต่างชาติกลุ่ม B+ ที่จะเดินทางเข้ามารักษาสุขภาพในระยะยาวในประเทศไทย
นอกจากนี้ โครงการ Legend Siam พัทยา ที่เป็นสถานที่ท่องเที่ยวเกี่ยวข้องกับวัฒนธรรม ก็มีแผนจะปรับโมเดลมาเป็นรูปแบบการปลูกกัญชาและกัญชง ซึ่งจะเป็นรูปแบบการท่องเที่ยวเชิงการเรียนรู้ ควบคู่กับการทำพิพิธภัณฑ์กัญชาและกัญชง รวมถึงมีโอกาสที่จะพัฒนาสินค้าต่างๆ ที่เกี่ยวข้องกับกัญชาและกัญชงออกมาเพิ่มเติม เพื่อสร้างโอกาสในการผลักดันการเติบโตธุรกิจและทำให้ธุรกิจที่เกี่ยวข้องกับสุขภาพมีรายได้ที่เข้ามาครบวงจรทั้งต้นน้ำ กลางน้ำ และปลายน้ำ
สำหรับเบื้องต้นบริษัทฯ ตั้งเป้ารายได้ในส่วนของธุรกิจด้านสุขภาพในปี 2565 ไว้ที่ 500-800 ล้านบาท คาดว่าจะมีสัดส่วนรายได้เพิ่มขึ้นมาใกล้เคียงหรือมากกว่าธุรกิจพัฒนาอสังหาริมทรัพย์เพื่อขาย โดยการปรับธุรกิจของบริษัทที่มุ่งไปสู่ธุรกิจด้านสุขภาพมากขึ้น เพื่อรองรับการเติบโตในระยะยาว และให้ธุรกิจมีการดำเนินงานที่สอดคล้องกับการเปลี่ยนแปลงที่เกิดขึ้นในประเทศไทย เพื่อสร้างโอกาสใหม่ๆ ต่อยอดให้กับธุรกิจ